
	Targed	Yr hyn yr wyf wedi'i wneud yn yr aseiniad hwn.	
Targed 1	Dilyn y canllaw. 	Sicrhau bod y canllaw yn fy arwain trwy’r aseiniad cyfan. Gwnes i gynllunio pob adran wrth ddilyn cymorth o’r canllawiau. Hefyd ail-ddarllenais y disgwyliadau cyn ail-ludio ac ysgrifennu’r aseiniad. Yn ychwanegol i hyn gwnes i sicrhau fy mod yn cwblhau’r aseiniad wythnos cyn y dyddiad cau er mwyn ei ddanfon at y cydlynydd i sicrhau fy mod wedi ymateb yn gywir i ofynion y dasg.
Targed 2	Defnyddio priflythrennau’n gywir.	Darllenais drwy’r aseiniad diwethaf ac ysgrifennais fy nghamgymeriadau yn gywir gan gadw nhw wrth fy ochr pan oeddwn yn ysgrifennu.














Cyflwyniad (287) 
Seiliwyd yr astudiaeth gwers ar y cwestiwn,  ‘A ydy grwpio disgyblion fesul gallu yn effeithio ar ddatblygiad dysgwyr o ran eu haddysgeg?’ 
O ddarllen y llenyddiaeth, canfuwyd nad dyma’r dull mwyaf effeithiol o herio disgyblion a sicrhau eu bod yn cyrraedd eu potensial llawn (Grant, 2019). Amlygodd Schoon (2006) bod cydweithio efo eraill o wahanol alluoedd yn datblygu gwytnwch dysgwyr,  oherwydd bod agweddau gwahanol gan bawb o ganlyniad i’w profiadau cefndirol, ac wrth weithio fesul grwpiau gallu, byddai’r cyfle yn codi iddynt gydweithio a rhannu gwybodaeth a phrofiadau. 
Gyda’r ymchwilwyr oll yn gytûn mai eistedd fesul grwpiau cymysg oedd yn mynd i gael y dylanwad mwyaf arwyddocaol yn unol â damcaniaeth Vygotsky a nododd Blackburen (2015) fod plant yn dysgu o dreulio amser yn cydweithio a chyfathrebu efo cyfeillion mwy gwybodus. Gwelir hyn yn arfer naturiol yn ystod plentyndod cynnar (TDTN,2015).
Bwriadwyd asesu’r canfyddiadau ac effaith hyn ar les a chymhelliant y disgyblion. Ystyriwyd arweiniad Korthagen (2008) a nododd yr angen am gysondeb rhwng ymarfer ac ymchwil ac er mwyn sicrhau bod yr ymchwil yn cael ei wneud mor deg â phosib, cadwyd yr adnoddau a’r cynllunio yn gyffredin i’r tri dosbarth.  
Yn ôl Grigg (2015) mae’n bwysig fod athrawon yn gwneud ymchwil uniongyrchol ynglŷn â’r strategaethau sy’n gweithio orau i’r disgyblion yn eu dosbarth ar y cyfnod, gan fod pob unigolyn yn unigryw ac felly mae arddull y dosbarth yn cael dylanwad ar effeithlonrwydd y strategaethau a ddefnyddir. Er hyn mae dyletswydd i athrawon sicrhau bod cyfleoedd gan y disgyblion i ddatblygu eu sgiliau datrys problemau ac ehangu eu sgiliau cyfathrebu. I sicrhau bod y cyfleoedd hyn ar gael i ddisgyblion, dylai athrawon sicrhau bod cyfleoedd iddyn nhw gydweithio efo amrywiaeth o alluoedd ac ati (Korthagen,2008).
Y cyd-destun (486)
Ar ôl magu dealltwriaeth gytûn ar alluoedd y disgyblion, cyd-gynlluniwyd y wers. Cytunwyd bod angen datblygu sgiliau rhifedd y disgyblion gan ffocysu ar ddatrys problemau a defnydd cywir o gyfrifiannell. Y cam nesaf oedd dewis grwpiau o ddisgyblion i’w harsylwi (Blackburn, 2015). Er mwyn sicrhau tegwch a chynhwysiant,  cytunwyd dosbarthu llythyron caniatâd i rieni pob unigolyn o fewn y flwyddyn. Gyda hyn byddai pob rhiant yn ymwybodol o’r astudiaeth.  Yn dilyn derbyn ffurflenni caniatâd oddi wrthynt, dewisodd yr athrawon dosbarth dri phlentyn ar gyfer yr astudiaeth (TDTN, 2015). Ar gyfer unrhyw ymchwil pellach byddwn fel ymchwilwyr yn sicrhau bod mwy o ddisgyblion yn cael eu harsylwi gan nad yw data tri unigolyn yn ddigonol ar gyfer astudiaeth o sylwedd. Amlygwyd hyn i’r ymchwilwyr ar ôl derbyn canlyniadau’r astudiaeth ac wrth adfyfyrio ar y broses a darllen damcaniaethau ehangach.  Er gweithredwyd mewn ffordd gynhwysol, roedd yr ymchwilwyr yn ymwybodol o arweiniad Cajker et. al (2016) a Dawson (2013) fod yna wahaniaethau o ran y  gweithrediadau megis darpar athrawon gwahanol yn addysgu’r gwersi, o fewn ysgolion gwahanol ac i ddisgyblion gwahanol, ac y byddai hyn, o bosib, yn cael dylanwad y canlyniadau.
O ran cyd-destun y dair ysgol, ysgol fach o fewn ardal difreintiedig yn Sir Gaerfyrddin oedd Ysgol A, ac ynddi llai na hanner cant o ddisgyblion. O ganlyniad, addysgwyd y disgyblion mewn dau ddosbarth megis y Cyfnod Sylfaen a Chyfnod Allweddol 2. Yn ystod yr astudiaeth gwers, roedd deg ar hugain o ddisgyblion yn bresennol. Fodd bynnag, disgyblion blwyddyn 4 yn unig a ffocyswyd arnynt ar gyfer yr astudiaeth. Yn ychwanegol, gan fod dau ddisgybl efo anghenion ychwanegol, roedd dwy gynorthwywraig yno i’w cefnogi yn ystod yr astudiaeth hefyd. Er mai yn ardal difreintiedig o Sir Gaerfyrddin yr oedd Ysgol B, ynddi roedd dros gant o ddisgyblion ac eto dosbarthiadau oed cymysg. Felly yn ystod yr astudiaeth oedd disgyblion blynyddoedd 4 a 5 yn bresennol gyda’r ffocws eto  ar ddisgyblion blwyddyn 4. Gan fod disgybl ag anghenion dysgu ychwanegol dwys yn bresennol,  dylanwadodd hyn ar ymglymiad y gweddill yn ystod y wers, er bod cymhorthydd ganddo. Sir Abertawe oedd lleoliad Ysgol C,  ac felly’n ysgol ddadansoddol. Mae’r ysgol yn un arloesol sef ysgol sydd wrthi’n gweithio gyda Llywodraeth Cymru ac ysgolion eraill i ddatblygu ac arbrofi â chwricwlwm newydd i Gymru. Roedd hon yn sylweddol fwy na’r gweddill o ran maint, gyda dros hanner mil o ddisgyblion. Ystyriwyd hi hefyd yn ysgol ragorol o ganlyniad i'w safonau uchel o ran darpariaeth addysgol (Estyn, 2020). Er cymaint ei maint, roedd yma eto ddosbarthiadau oed cymysg gyda disgyblion blwyddyn 3 a 4 yn bresennol. Canolbwyntiwyd eto ar ddisgyblion blwyddyn 4 ac yma roedd cynorthwyydd i gefnogi’r dosbarth cyfan.
Cred Grigg (2015) fod gyrfa o ddysgu yn magu ymdeimlad o wobrwyo i unigolion sydd wrth eu bodd yn dysgu disgyblion. Daw hyn o ganlyniad i ddatblygiad unigryw pob disgybl, gan dystiolaethu llwyddiant y ddarpariaeth addysgol a ddarperir i’r dosbarth.

Methodoleg (960) 
Yn unol â chyngor Merriam-Webster (2020) roedd yr ymchwilwyr oll wedi rhannu’r un darlleniadau ymlaen llaw er mwyn  gwella gwybodaeth pwnc a chefnogi’r dadansoddi. Fel nododd Hobartand a Frankel (2009),  mae ymchwilio yn rhan annatod o rinweddau athro effeithiol,  er mwyn gwerthuso’r ddarpariaeth ac addasu wrth i’r byd esblygu a gofynion disgyblion newid dros y cenedlaethau. Cytuna Warwick et. al (2016) bod  ymchwilio effeithiol yn sgil angenrheidiol er mwyn bod yn athro llwyddiannus gan fod angen gwneud ymchwil addysgiadol parhaus er mwyn sicrhau bod ymarfer yn parhau i wella ac addasu er mwyn sicrhau bod pob unigolyn yn derbyn addysg o’r safon uchaf posib. Yn ychwanegol,  sicrheir ehangder o ran y casgliad,  y hynny yn ei dro yn arwain at ddibynadwyedd o ran yr ymchwil (Llywodraeth Cymru, 2018). O gael mynediad i’r ymchwil, gall athrawon effeithiol addasu fel ag y sy’n briodol er budd disgyblion (Machynys et. al, 2007  & Warwick et. al, 2016). Ychwanegodd Southworth (1998) nad oes modd gwella ysgolion a chodi safonau heb i athrawon gymryd dyletswydd a chyfrifoldeb proffesiynol o fod yn ymchwilwyr yn ychwanegol i'w brif rôl o addysgu. Credaf fod angen arweinwyr llwyddiannus i dywys y ffordd o ran y cyfeiriad cywir efo ymchwil newydd i’r maes dysgu ac addysgu, er mwyn sicrhau bod y canfyddiadau yn effeithiol gan fod disgyblion yn gallu bod mor anrhagweladwy.
Er hyn nid prif rôl athro yw ymchwilio,  ac felly mae’n angenrheidiol bod pob astudiaeth gwers yn atebol i fframwaith arolygu’r corff arholi yng Nghymru megis Estyn (2020). Sicrha hyn y caiff prosiectau ymchwil eu gweinyddu yn gywir er lles y plant a hynny’n foesegol gywir. Tanlinellodd Hattie (2009) rôl ganolog disgyblion mewn ymchwil a’u bod yn ymwybodol o’r trefniadau, y pwrpas a’r canlyniadau. Cred Mckinsey et. al (2007) y dylai astudiaethau gwersi fod yn rhan naturiol o rôl athrawon. Cefnogi hyn gan y cwricwlwm newydd i Gymru gan fod angen i athrawon arddangos eu bod yn atebol i les a datblygiad y disgyblion ac yn ymwybodol o’r hyn y gellir ei wneud i gefnogi pob unigolyn (Donaldson, 2015). Mae cynnal astudiaethau gwersi yn gorfodi’r athro i fod yn adfyfyriol gan fyfyrio ar arfer bersonol, gweithdrefn y gwnaiff llawer athro ei osgoi yn ôl Cajkler et. al (2015). Datgela BERA (2020) mai’r ysgolion sy’n rhyngweithio yn fwyaf effeithiol yw’r lleoliadau sy’n ymgysylltu ag ymchwil ac yn gweithredu yr ymgynghoriadau sy’n deillio o ganlyniad i’r ymchwil. Cred Halsall (1998) na fydd unrhyw welliannau yn datblygu o ran  arddull a darpariaeth lleoliad ysgol heb ymchwil barhaus. Cytunodd efo Mckinsey et. al (2007) y dylai hyn fod yn rhan naturiol o rôl athro gan fod disgwyl adnabod pwrpas tu ôl y gweithdrefnau er mwyn datgan barn ar lwyddiant yr hyn mae ysgol yn ei ddarparu gan adnabod dulliau o wella’r gwendidau sy’n seiliedig ar ddata y disgyblion presennol.
Yn dilyn canlyniadau gwael yn y Profion Pisa (2015), penderfynodd Donaldson (2015), ymchwilio i’r gyfundrefn bresennol a chynnig argymhellion a fyddai’n fuddiol i’r system addysgu yng Nghymru. Dywed Barbour (2014) y caiff ymrwymiad a diddordeb ymchwilydd i’r maes a’r nod ddylanwad cryf ar ganlyniadau astudiaethau gwers. Mae'r angen am sylw llawn yn ystod y sesiynau, er mwyn casglu’r uchafswm o dystiolaeth i gefnogi’r gwaith ymchwil, yn hanfodol. Arsylwyd ar natur grwpio’r disgyblion ac effaith hyn ar gyflawniad unigolion yn ystod y sesiwn dan sylw. Ar gyfer gwneud yr astudiaeth gwers yn effeithiol, dilynwyd model adfyfyrio Dudley (2013). Gwelir bod Lindon a Lindon (1997) yn gytûn bod angen ymarferwyr proffesiynol a sylwadau ymchwilwyr profiadol er mwyn codi safonau canfyddiadau. Mae cydweithio efo eraill yn rhan hanfodol o fod yn athro effeithiol. Felly, wrth gydnabod bod angen gwneud ymchwil blaenorol cyn cychwyn ar brosiect ymchwil, a chydnabod bod eraill yn fwy profiadol yn y maes,  mae dewis y darlleniadau a’r damcaniaethau yn ofalus yn cynnig sylfaen gadarn i’r ymchwil.
Yn ôl Blaikie (2003), y ffordd dderbyniol o gasglu data yw’r dull mwyaf moesegol, sy’n galluogi ymchwilwyr i gasglu data eang a seilio’r canlyniad arno. Yn ôl Hattie (2009) dyma’r ffordd fwyaf diogel i ymchwilwyr diogelu eu hun, a hefyd i wahanu eu gwaith ymchwil i'w rôl broffesiynol o fewn eu maes arbenigol. Er hyn, cred Macbeth a Mortimore (2001) bod athro llwyddiannus yn gwneud astudiaethau gwersi heb gynllunio a pharatoi gan ei fod yn adnabod maes o ddiddordeb ar y pry, un sy’n denu sylw, ac felly gwaiff arsylwi’n agos ar ymateb y disgyblion i’r wers. Credaf fod y fath hon o ymchwil yn ddull effeithiol o sicrhau bod effeithlonrwydd yr ysgol yn datblygu ac yn gwella’n barhaus. Er hyn, ni ystyrir y casgliad yma o ddata a gwybodaeth yn foesegol gywir.
Awgryma Gillham (2008) y dylid mabwysiadau arddull lled-strwythuredig o gofnodi arsylwadau oherwydd mae’n cynnig cydbwysedd o ran strwythur, er mwyn sicrhau bod ymchwilwyr ar dasg ac yn cynnig elfen o hyblygrwydd. Roedd cwestiynau ac ymchwiliad agored yn golygu nad oedd yr ymchwilwyr yn ymwybodol o’r canlyniadau a fyddai’n  codi yn ystod yr arsylwadau. 
Casglwyd sylwadau wrth blant yn defnyddio nodiadau maes gan ystyried hawliau cenedlaethol (UNCRC, 2020). Wrth ystyried erthygl dau, roedd cadw'r dystiolaeth ar gof a chadw yn foesegol ac yn gywir. Ystyriwyd yr hawliau ymhellach pan nododd disgybl Ysgol A ei ddymuniad i gael ei eithrio o’r astudiaeth. Cydymffurfiwyd ag erthygl deuddeg gan neilltuo’r unigolyn a pharchu ei ddymuniad. 
Cred Grigg (2015) ei fod yn hanfodol i athro rhagorol adnabod ei athroniaeth bersonol ac i dderbyn ei bod yn unigryw ac felly’n addysgu’r dosbarth ag amrywiaeth o ddulliau o gymharu efo dosbarthiadau eraill. Fel ymchwilydd, rhaid i athro gymryd cyfrifoldeb fod popeth sy’n cael ei weithredu er lles y disgyblion wrth arbrofi ag amrywiaeth o ddulliau newydd. Noda hefyd  bwysigrwydd meddu ar werthoedd personol, ac i adnabod y rhain er mwyn sicrhau bod yr athroniaeth yn adlewyrchu parch, gwerthoedd a moesgarwch. 

Esboniad o’r astudiaethau gwersi (366) 
Mae’r math hyn o ymchwil yn cael ei ddisgrifio fel archwiliad gweithredol. 
Yn ôl STEM (2020), ymchwil gweithredol yw astudiaeth ymchwil sy’n cael ei weithredu gan athrawon yn eu hysgolion a dosbarthiadau personol. Y prif ffactor sy’n gwneud hyn yn weithred bositif yw adnabod yr unigolion sy’n rhan o’r ymchwil a'u personoliaethau. Mae athrawon yn gallu defnyddio’r archwiliad er mwyn arbrofi effeithlonrwydd dull addysgu newydd efo’r disgyblion, heb ymyrryd ar drefniadau arferol a strwythur yr ystafell ddosbarth. Yn ychwanegol at hyn, mae’n arddull effeithiol i athrawon ddefnyddio ar gyfer adfyfyrio ar ymarfer. Fel athrawes â gwasanaeth hir yn y proffesiwn,  byddai hyn yn effeithiol er mwyn adnabod unrhyw arferion gwael a ddatblygwyd yn ystod gyrfa neu i gasglu amrywiaeth eang o ddulliau newydd gan athrawon eraill gan fod hyn yn rhan o astudiaethau gwersi.  
Cred Grigg (2015) fod y math yma o ymchwil yn fwy effeithiol gan fod y disgyblion yn rhan uniongyrchol o’r archwiliad ac felly cânt fewnbwn i’r canlyniadau sy’n cael effaith positif ar ganlyniadau’r ymchwil. Yn ychwanegol, bydd disgyblion yn deall pwrpas yr ymchwil gan werthfawrogi y ddarpariaeth addysgol. Fodd bynnag, noda  Early Education (2020) bod oedran ac aeddfedrwydd y disgyblion sy’n rhan o’r prosiect yn gallu cael effaith negyddol ar gasgliadau’r ymchwil. Bydd cynildeb o ran y wybodaeth a rennir gyda’r disgyblion ymlaen llaw yn sicrhau ymateb naturiol i’r addysgu gan sicrhau dibynadwyedd o ran canlyniadau.  
Y dulliau o gasglu gwybodaeth a ddefnyddiwyd oedd arsylwi, grŵp ffocws ac adfyfyrio. Yn ôl Grigg (2015), mae arsylwi yn ffordd ansicr o gasglu gwybodaeth ynglŷn ag archwiliad oherwydd ei fod yn gasgliad o farn grŵp bach o oedolion sy’n rhan uniongyrchol o’r ymchwil. Gwnaiff arsylwi sicrhau bod pob unigolyn sy’n rhan o’r ymchwil y cyfle i rannu barn bersonol ynglŷn a’r broses ac adnabod gwendidau a chryfderau ymhlith ei gilydd er mwyn datblygu athroniaeth unigolyn sydd wedi cael ei ddylanwadu o gasgliadau’r ymchwil. Cred Siencyn (2008) na fydd darpariaeth addysg yn parhau i wella a datblygu, gan sicrhau bod y disgyblion yn derbyn yr addysg gorau posib, oni wna athrawon ac ymarferwyr proffesiynol gymryd cyfrifoldeb a derbyn bod ganddynt ddyletswydd uniongyrchol i ddatblygu a dyfnhau eu dealltwriaeth o ddisgyblion drwy gynnal astudiaethau a phrosiectau ymchwil.

Ystyriaeth foesegol (158) 
Roedd ystyriaethau moesegol yn glir i’r ymchwilwyr o’r cychwyn,  a dilynwyd canllawiau BERA (2018), y Brifysgol (2019), Education  Workforce  Council  (2019), a’r General Data  Protection Regulation (2018) er mwyn sicrhau bod popeth yn cael ei gadw’n gyfrinachol.
Lluniwyd cais ysgrifenedig i adran ymchwil y brifysgol er mwyn sicrhau bod ein hamcanion ymchwil a’r maes yn addas ac yn gywir a bod y broses yn cael ei weithredu’n foesegol. Gan fod cwestiwn yr ymchwiliad yn un dadleuol, roedd angen ystyried yr eirfa a llunio’r geiriad mewn ffordd sensitif fel bod yr ysgol yn deall pwrpas yr ymchwil a’i bod yn fodlon gyda’r maes a’r trefniadau. 
Cred Caufield a Hill (2014) bod angen glynu at egwyddorion moesegol drwy gydol yr ymchwil er mwyn sicrhau gweithrediad proffesiynol. I fod yn arbenigwyr mewn unrhyw faes mae’n bwysig cynnal a chadw at egwyddorion moesegol personol trwyddi, gan ddangos proffesiynoldeb a gwytnwch. Noda Baldock (2007) fod gwerthoedd yn datgelu llawer am unigolyn a’i bersonoliaeth.

Trosolwg o’r Llenyddiaeth (215) 
Man cychwyn ymgysylltu gyda’r llenyddiaeth oedd deall terminoleg iaith gan ystyried arweiniad Grix (2004) a Gillham (2005) sy’n trafod iaith ymchwil. Canfuwyd bod unigolion yn crynhoi gwybodaeth mewn ffurf amrywiol, gan arwain at gamddealltwriaeth ar adegau.  Ar ôl ystyried hyn, cydnabuwyd pwysigrwydd sicrhau dealltwriaeth pob ymchwilydd o’r cychwyn a’u bod yn glir o’r data a rannwyd,  ac ystyr y canlyniadau mewn cysylltiad â’r cwestiwn ymchwil. Sicrhaodd hyn ddechreuad cadarn i’r astudiaeth. 
Darganfuwyd o’r ymchwil bod plentyndod cynnar yn cael dylanwad cryf ar hunaniaeth unigolyn ac felly dylid ystyried hyn a’i gynnwys wrth gynnal unrhyw fath o weithgaredd, prosiect neu ymchwil. Yn ôl Fraser et. al (2004) nad oedd cydnabyddiaeth ddigonol i ymchwil yn seiliedig ar blentyndod cynnar ar droad y ganrif. Bellach, gyda llais y plentyn yn rhan greiddiol o’r gyfundrefn addysg,  mae ystyriaeth ryngwladol iddo.
Cred Barnes (2016) fod trefnu disgyblion fesul grwpiau gallu a lefel datblygiad yn fanteisiol i athrawon er mwyn dosbarthu gwaith. Fodd bynnag, amlinellodd Roberts (2019) dylanwad negyddol grwpiau gallu ar les unigolion wrth iddynt gymharu ei hun efo datblygiad eraill. Yn ôl canllawiau'r cwricwlwm newydd i Gymru, noda Yr Athro Donaldson (2015) yr angen i ddatblygu ogwydd ysbrydol pob unigolyn. Felly, mae’n bwysig ystyried pob agwedd o’r ddarpariaeth er mwyn sicrhau effaith gadarnhaol ar les disgyblion ac ennyn llwyddiant.

Astudiaeth gwers 1 – Ysgol A (472)
Cychwynnwyd yr astudiaeth drwy addysgu sesiwn rifedd yn seiliedig ar wendidau’r dosbarth cyfan. Esboniwyd pwrpas y gweithgaredd a nod y wers (Safonau Cenedlaethol, 2020). Cred Claer a Hollingsworth (2002) fod hyn yn allweddol i hybu datblygiad, dealltwriaeth neu ennyn diddordeb disgyblion yn eu dysgu.
Yn ystod y sesiwn roedd cyd-fyfyrwyr yn arsylwi  gan gymryd nodiadau manwl ar y tri disgybl ffocws yn bennaf. Trafodwyd efo’r disgyblion er mwyn cael gwell dealltwriaeth o’u gallu o fewn y sesiwn ac yna cedwid nodiadau o’u hymatebion. Er bod amcanion cywir i weithdrefnau’r darpar athrawon,  yn ôl Blackburn (2015) a chanllawiau BERA (2020) bydd y cyfathrebiad rhwng yr ymchwilydd a’r ymchwilwyr yn cael dylanwad ar ganlyniadau’r ymchwil felly dylid ystyried hyn wrth ddadansoddi’r data.
Bu cyd-drafod rhwng y disgyblion a’r darpar athrawon yn ystod y sesiwn. Ystyriwyd ymateb, ymglymiad ac ymddygiad y disgyblion yn ôl y cynllun eistedd. Wrth adfyfyrio, cytunwyd y dylai’r broses yma fod wedi digwydd wedi’r sesiwn gan fod hyn wedi atynnu sylw’r disgyblion gan ddylanwadu’n negyddol ar y canlyniadau. 
Roedd disgwyl hefyd i’r ymchwilwyr gwestiynu’r plant, yn null cyfweliad ar y cyd, fel diweddglo i’r sesiwn,  gan ddarparu cyfle iddynt wrando ar lais y disgyblion ynglŷn â’r broses, (TDTN,2015). O hyn, canfuwyd bod addasu cynllun eistedd y disgyblon wedi effeithio ar y disgyblion [Gweler yr atodiadau am fanylion pellach.] Dywedodd plentyn A ei bod hi wedi cyflawni llai o waith o gymharu â sesiynau eraill oherwydd yn ôl y cynllun eistedd roedd hi’n cyfathrebu efo ffrindiau. Roedd yr unigolyn hyn fel arfer yn gweithio efo disgyblion blwyddyn 6 o ran tasgau rhifedd gan ei bod yn ddisgybl mwy abl a thalentog (MAT).
Yn ôl adroddiad Donaldson (2015) mae’r amgylchedd dysgu yn ffactor angenrheidiol wrth hwyluso’r dysgu a hybu addysgeg. Bydd yr amgylchedd yn cefnogi disgyblion i fod yn ddysgwyr annibynnol â mynediad rhydd i adnoddau a’r rhyddid i ddewis eu hamgylchedd dysgu megis tu mewn a thu allan. Roedd hwn yn wendid o ran y sesiwn ffocws oherwydd nid oedd digon o adnoddau ar gyfer pob unigolyn o fewn y dosbarth. Felly ceisiwyd cymryd mantais o’r sefyllfa drwy hybu gwaith grŵp ond nid oedd digon i rannu’n barau gan achosi oedi rhwng y dysgu.  Nid oedd rhannu adnoddau yn sefyllfa ddelfrydol mewn gwers lwyddiannus.
Addaswyd y cynllun gwers er gwaethaf yr effaith ar y data a’r canlyniadau. Ystyriwyd mai dyna oedd y gweithredu gorau ar y pryd. Canfuwyd fod Didau (2015) yntau yn ffafrio gweithredu pe na fyddai cynllun gwers yn cael effaith positif ar ddatblygiad pob unigolyn. Er gwaethaf y diffyg adnoddau, ystyriwyd y byddai disgybl A wedi profi rhwystredigaeth pe byddai cyflenwad digonol o adnoddau,  gan ei fod yn ddisgybl mwy abl a thalentog (MATh) ac wedi ymgymryd â rôl mentora gweddill y grŵp, nid oedd disgyblion hŷn y dosbarth, yn benodol blwyddyn 6, yn rhan o’r grŵp i’w herio.
Astudiaeth gwers 2  - Ysgol B (388)
Yn dilyn yr arsylwad gwers,  penderfynwyd addasu’r cynllun gwers er mwyn iddo fod yn seiliedig ar thema’r ysgolion dilynol. Parhawyd i ffocysu ar sgiliau datrys problemau’r disgyblion a defnydd o gyfrifianellau er mwyn gwirio gwaith fesul pâr, felly, nid oedd newidiadau eang, rhag effeithio ar degwch yr ymchwil (Blackburn, 2015).
Gwnaethpwyd hyn yn bennaf i ymateb i anghenion y dysgwyr yn Ysgol B a C, a’u galluoedd. Nododd yr ymchwilwyr bod gallu’r plant yn ysgol B & C yn uwch, a gwnaethpwyd y cais am addasu’r cynllun. (TDTN,2015). Cytunwyd i addasu’r cynllun. Wrth wneud hyn ystyriwyd ymchwil Saith (2012) ac ystyriwyd mai dyma’r penderfyniad gorau er budd academaidd a lles y dysgwyr ffocws. Yn ogystal, nododd yr athrawes ddosbarth bwysigrwydd datblygiad eu dysgwyr. Nododd Grant (2019) bod rhoi’r rhyddid i ddisgyblion gydweithio efo amrywiaeth o alluoedd a chefndiroedd yn hybu dysgu cydweithredol, ac yn naturiol gwnaiff disgyblion ddysgu oddi wrth y fwy gwybodus.
Sgaffaldau'r dysgu mewn dull oedd yn cefnogi’r disgyblion a sicrhau pwrpas i’r dysgu gan hybu eu datblygiad yn unol â chanllaw Coenders a Terlouw (2015). Felly wrth sgaffaldio  a chanmol y disgyblion sicrhawyd bod y plant gallu datblygu i'w potensial llawn yn ychwanegol i’r astudiaeth gwers (Haylock a Thangata,2007). Pwysleisia Gord (2005) rôl yr oedolyn wrth gefnogi’r plant yn emosiynol trwy fod yn gadarnhaol a chanmolwyd ymdrech y disgyblion yn ystod y wers.
Cred Rogers (2006) fod datrys problemau yn greiddiol i ddatblygu sgiliau mathemategol ac i lwyddo mewn cymdeithas. Llwyddodd y disgyblion gyflawni nod y wers drwy gwblhau’r daflen waith yn seiliedig ar ddatrys problemau ar sail eu gwybodaeth am reolau rygbi. Er na wnaeth pob unigolyn gwblhau’r daflen yn ei chyfanrwydd,  amlygodd pob unigolyn ddealltwriaeth erbyn diwedd y sesiwn wrth ymateb i’r cwestiynau yn ystod y clo. Yn ôl Dawson (2013), dyma’r ffordd fwyaf effeithiol i sicrhau bod safbwyntiau pawb oedd yn bresennol wedi’u casglu fel rhan o ddata’r ymchwil.  
Arddangosodd y disgyblion oedd yn hoff o rygbi sgiliau cymdeithasu datblygedig gan rannu eu dealltwriaeth o reolau’r gêm efo’u cyfeillion oedd yn llai sicr a’u galluogi i gwblhau’r dasg. Gweithredwyd strategaeth dysgu wrth gyfeillion gan weithredu’r rheol ‘Tri cyn fi’ a brofodd yn  ddull llwyddiannus o fewn Ysgol B.   Drwy arweiniad Blaxter, Hughes & Tight (2010) ystyriodd yr ymchwilwyr arfer  a fyddai’n cael dylanwad positif ar ymarfer i’r dyfodol, megis y strategaeth hon. 


Astudiaeth gwers 3 – Ysgol C (272)
Nid oedd Ysgol C yn caniatáu i ddisgyblion blwyddyn 4 ddefnyddio cyfrifiannell ac yn seilio’i phenderfyniad ar ymchwil Depaepi et. al (2013) gan annog disgyblion i arddangos eu gwaith cyfrifo wrth gwblhau symiau mathemategol. Roedd angen i’r disgyblion amlygu eu cyfrifo yn glir er mwyn cyrraedd nod y wers yn llwyddiannus (Dudley, 2013). Felly, dilynwyd y cynllun gwers heb gyfrifianellau er mwyn cydymffurfio â rheoliadau’r lleoliad er parch iddi.  Blaenoriaethwyd  proffesiynoldeb felly o flaen canlyniadau astudiaeth.
O ran y wers ei hun, cafodd y thema, megis rygbi, effaith o’r cychwyn ar y disgyblion hynny nad oedd â diddordeb yn y maes a gwelwyd diffyg ymglymiad yn y cyflwyniad. Mabwysiadwyd cyngor Bakkenes et. al (2010) gan  ail-adrodd a defnyddio’r wybodaeth yn aml er mwyn annog ymglymiad a sicrhau llwyddiant. Felly’n wahanol i ddisgyblion Ysgol B, ni fyddai’r disgyblion yn cofio’r hyn a addysgwyd nad oeddent yn dysgu mewn cyd-destun cyfarwydd â diddorol iddynt (Bjuland a Mosvold,2015). Er hyn, llwyddodd y disgyblion i  ddysgu rheolau rygbi yn llwyddiannus erbyn diwedd y sesiwn gan brofi eu hunaniaeth fel Cymry. Atgyfnerthodd y darpar athrawes bod cymryd rhan a chydweithio er mwyn datrys problemau yn nod allweddol a bod angen ymdrechu gyda’r datblygiad a’r broses (Pillen et. al,2010).
Wedi’r astudiaeth, daethpwyd i’r casglwyd nad oedd hi’n realistig ystyried y byddai un  cynllun gwers yn addas ar gyfer y tri sefydliad oherwydd roedd diddordebau a chefndir y disgyblion yn wahanol ac roedd trefniadau  addysgu’r dosbarthiadau yn wahanol. Yn ôl McNiff (2014) er mwyn sicrhau bod pwrpas i’r ymchwil a bod yr astudiaethau gwersi yn effeithiol, dylai’r canfyddiadau ysbrydoli’r ymchwilwyr  i adnabod eu camau nesaf o ran llwybr gyrfa.


Canfyddiadau (337) 
Canfuwyd nad oedd canfyddiadau’r arsylwadau gwersi yn cefnogi rhagdybiaethau’r ymchwilwyr. Yn sicr, llwyddodd yr ymchwil i ddatblygu eu hathroniaeth a’u gwneud yn fwy agored eu meddyliau (TDTN,2015). Noda Blackburn (2015) bod hyn yn gyffredin mewn rhan fwyaf o ymchwiliadau ac un o brif nodau gwaith ymchwil yw agor meddylfryd ymarferwyr a dyfnhau eu dealltwriaeth. 
Wrth adfyfyrio daeth yr ymchwilwyr i gonsensws bod eistedd o fewn grwpiau gallu yn fodd i herio plant gan sicrhau bod pob unigolyn hefyd yn deall gofynion y dasg. Awgrymodd Davies a Hughes (2014) bod prosiect ymchwil yn llwyddiannus pe byddai’r ymchwilwyr yn ystyried safbwyntiau gwahanol yn ystod y broses, ac efo tystiolaeth a darlleniadau i gytuno efo’r syniadau newydd er mwyn ehangu gwybodaeth a dealltwriaeth yn y maes o dan sylw. 
Nid oedd yr ymchwilwyr wedi ystyried y rhwystr y byddai defnyddio cyfrifiannell yn cael gan fod gwahanol ysgolion efo amrywiaeth o farn tuag at ei ddefnydd. Gwnaeth hyn amlygu elfen  o ddiddordeb i’r ymchwilwyr i’w ystyried i’r dyfodol. Yn ychwanegol i hyn gwnaeth yr ymchwilwyr adnabod bod hyn yn dangos bod angen iddyn nhw ddatblygu eu sgiliau ymchwilio er mwyn sicrhau nad fyddant yn gweithredu darn o ymchwil sy’n codi gwrthdaro rhwng barn gwahanol ysgolion i’r dyfodol. Bu’r broses yn brofiad i’r ymchwilwyr,  gan amlygu ystyriaeth i farn eraill tuag at ddulliau addysgu. Gwnaiff hyn sicrhau bod yr ymchwilwyr yn datblygu eu proffesiynoldeb o ganlyniad i’r broses.
Yn ol Hodnett (2020) mae’r cwestiwn o bryd mae unigolyn yn ddigon aeddfed i ddefnyddio cyfrifiannell yn ddadl barhaus sy’n codi llawer o wrthdaro rhwng athrawon a theuluoedd. Er hyn mae disgwyl i’r athrawon dilyn polisïau a gweithdrefnau’r ysgol ynghlyn a’r defnydd o gyfrifianellau yn sesiynau rhifedd. Golygwyd hyn bod angen i rai athrawon addysgu yn ol ddulliau sydd yn erbyn ei farn bersonol. Y prif reswm tu ol yr wrthdaro yw oherwydd nid oes ymchwil sy’n arbrofi os mae’r defnydd o gyfrifianellau yn rhwystro datblygiad unigolion i ddatblygu ei sgiliau datrys problemau yn naturiol gan ymestyn ei ymennydd i ymateb i broblemau rhifedd.

Argymhellion (137)
Ystyriwyd gweithredu pellach personol yn  dilyn yr ymchwil. Roedd adnabyddiaeth o’r dysgwyr wrth gynllunio gwers, o ran eu cefndir, eu gallu a’u diddordeb yn allweddol. Byddai hyn wedi cefnogi gyda’r angen i addasu’r cynllun a threfn yr arsylwadau (Creswell, 2012). Gwelwyd hefyd yr angen i ddisgyblion gyfarwyddo gydag ymchwilwyr cyn dechrau ar yr astudiaeth. Amlinella Bradbury (2015) hyn yn ei ymchwil. 
Yn ôl Sachs (2016) byddai angen amrywiaeth eang o ddisgyblion i gael eu harsylwi dros gyfnod hir er mwyn esgor ar ganlyniadau effeithiol.  Cytuna  Thomas (2013) y byddai cynnal ymchwil dros gyfnod hir yn darparu cyfle i ymchwilwyr ddod i adnabod personoliaeth yr unigolion o dan sylw. 
Ymhellach, noda Frycan (2012) bod modd parhau efo syniad ymchwil os nad yw’r canlyniad yn glir. Serch hynny, mae canran uchel o ysgolion â chynlluniau eistedd fesul grwpiau gallu..

Casgliad (395) 
Cytunwyd ag ymchwil Siencyn (2008) bod astudiaeth i blant yn faes cymharol ddiweddar ac nad oes ddarlleniadau eang sy’n rhannu safbwyntiau gwahanol o ran sut i leoli plant o fewn y dosbarth wedi’u crynhoi.  
Roedd modd casglu’r data mewn modd mwy dibynadwy gan nad oedd yr ymchwilwyr yn adnabod y disgyblion ymlaen llaw. 
I’r dyfodol byddai’n fanteisiol i ddarpar athrawon sy’n dilyn y cwrs TAR dan adain PCYDDS, gael amser i ymweld â dosbarthiadau cyfoedion ymlaen llaw ac ymgyfarwyddo â’r dosbarth, yr athrawes a’r dysgwyr ffocws. Byddai hyn yn golygu addasu’r amserlen a chynnwys Arweinydd y Rhwydwaith yn rhan o’r trefniadau fel byddai modd pennu’r arsylwad a’r aseiniad dilynol yn fater i’w drafod mewn cyfarfodydd rhwydwaith, lle byddai modd amlinellu bwriadau’r ymchwil. Drwy hyn byddai modd i uwch fentoriaid pob ysgol bartner rannu gwybodaeth gyda’r mentoriaid dosbarth ymlaen llaw. Byddai hyn yn fodd i glymu’r cwrs academaidd a’r ymarfer yn yr ysgolion a chynnwys rhan ddeiliaid mewn modd mwy effeithiol. Byddai hyn yn sicrhau bod gan yr ymchwilwyr gyfnod yng nghwmni’r disgyblion i ddod yn gyfarwydd â’u personoliaethau a dealltwriaeth o gynllun eistedd y dosbarth o ddydd i ddydd. Byddai hyn yn sicrhau bod canlyniadau’r ymchwil yn effeithiol ac yn ddibynadwy.
Yn ôl Grigg (2015), er mwyn bod yn athro  arbennig dylid ymarfer amrywiaeth eang o ddulliau er mwyn arbrofi sut mae’r disgyblion yn dysgu i’r eithaf  er mwyn sicrhau datblygiad llwyddiannus. Gan ystyried hyn, byddai’r ymchwil wedi gweithio’n fwy effeithiol pe byddai amser wedi bodloni’r ymchwil i ddigwydd dros gyfnod hirach. 
Cytunwyd ag ymchwil Siencyn (2010) bod y gwersi ffocws yn ddilys o ran cynnwys ac argymhellion y cwricwlwm presennol,   gan annog disgyblion i ddatblygu eu sgiliau datrys problemau. Byddai modd ehangu ar hyn gan ddefnyddio’r gofod allanol.  
Cyfeiriwyd at y profiad ymchwil wrth adfyfyrio yn fy Mhasbort Dysgu Proffesiynol gan werthuso’r ymchwil a nodi’r effaith ar arfer i’r dyfodol. Er mwyn sicrhau effaith ar arfer i’r dyfodol, nodwyd hyn hefyd yn y Proffil Dechrau Gyrfa. 
Fel athrawes newydd gymhwyso mae’r ymchwil hyn hefyd wedi atynnu fy sylw tuag at y ddadl o ryw gael ei ystyried wrth benderfynu ble mae unigolion yn eistedd o fewn y dosbarth. Er  mwyn sicrhau bod merched a bechgyn yn cael ei addysgu naill ochr i'w gilydd a sicrhau cynhwysiant rhyw dylai cymysgedd o ferched a bechgyn cael ei rhoi ar bob grŵp yn ôl McCoy (2010).

